**נמרוד דוד פפר** (נולד ב-14 בנובמבר 1984) הוא מנצח ופסנתרן ישראלי.

קריירה
------

פפר משמש כמנצח במטרופוליטן אופרה בניו יורק, וכמנהל מוזיקלי בחברת האופרה הלירית של גואטמלה.

פפר ניצח לאחרונה על התזמורת הסימפונית של סן פרנסיסקו, על תזמורת ג'וליארד, על תזמורת מארינסקי והתזמורת הסימפונית של הסטייט-קאפלה בסנקט פטרבורג, וכן באופרה הישראלית, באופרה של ג׳וליארד, ובבית האופרה של ולנסיה.

בעונת 2021-22 הוא ניצח לראשונה במטרופוליטן אופרה בניו יורק על נישואי פיגארו, באופרה הקומית של ברלין על חליל הקסם, ועל התזמורת הפילהרמונית של שטוטגרט. כמו כן, בנובמבר 2022 הוא ניצח על חליל הקסם בהפקת פתיחת העונה של האופרה הישראלית, שהייתה ההפקה הבינלאומית הראשונה שהוצגה בה מאז תחילת מגפת הקורונה, לאחר שבמארס 2020 הפקת ייבגני אונייגין בהובלתו באופרה הישראלית בוטלה זמן קצר לפני הופעת הבכורה מפאת פרוץ המגפה.

בעונת 2022-23 חזר פפר לאופרה הישראלית לנצח על הבכורה העולמית של "תיאודור", אופרה חדשה בעברית מאת יונתן כנען ועידו ריקלין, המתרכזת בשתי תקופות בחייו של חוזה המדינה בנימין זאב הרצל, וכן ינצח לראשונה על התזמורת הפילהרמונית ההונגרית.

בשנת 2016 פפר היה שותף לייסוד חברת האופרה הלירית של גואטמלה, בה מונה למנהל מוזיקלי לאחר שניצח על הפקת הבכורה של החברה - ריגולטו מאת ג'וזפה ורדי. בעונות העוקבות ניצח בגואטמלה על שיקוי האהבה, לה בוהם, ולה טרויאטה.

כפסנתרן, פפר מופיע באופן קבוע כסולן עם תזמורות וברסיטלים, וכן כנגן מוזיקה קאמרית. הופעותיו לאחרונה כוללות רסיטל סולו ששודר בשידור חי מהקרמלין הרוסי, הופעות בהן ניגן מוזיקה מאת שופן על במת המטרופוליטן אופרה בהפקה של הגברת עם הקמליות עם חברת הבלט האמריקאית, ורסיטלים באולם קרנגי הול בניו-יורק. בשנת 2008 ניגן לראשונה עם התזמורת הפילהרמונית הישראלית את ביצוע הבכורה של הקונצ׳רטו לפסנתר השני של אהרון חרל״פ, לאחריו המלחין הקדיש לו את יצירתו ריקודים סימפוניים לפסנתר ותזמורת משנת 2015.

בשנת 2009 פפר הציג קונצרט לשלום בקרנגי הול עם הפסנתרן בשארה הרוני, שכל הכנסותיו היו קודש לבית האמנויות בעמק יזרעאל, בית ספר למוזיקה בו יהודים וערבים לומדים יחד, ושהיה בקשיים כלכליים. הקונצרט עזר לגייס כספים ותשומת לב מהתקשורת הבינלאומית לבית-הספר, ו״פרס הפרויקטים לשלום על שם דייוויס״ הוענק לפפר על יוזמה זו.

פפר השלים את לימודיו לתאר אמן בניצוח תזמורות בג'וליארד כתלמידו של אלן גילברט, שהיה אז המנהל האמנותי של הפילהרמונית של ניו יורק, בסיוע מלגה ע״ש המנצח ברונו ולטר. עם סיום לימודיו בג'וליארד הוענקו לו פרס צ'ארלס שיף לניצוח, ופרס נורמן בנזקוון לקידום קריירה מוזיקלית. ברשותו תואר אמן ותעודות לימודים מקצועיים בפסנתר ובניצוח תזמורות מהקולג' מאנס בניו יורק. פפר היה חבר בתוכנית לינדמן לקידום אמנים צעירים במטרופוליטן אופרה בשנים 2012–2014. מוריו היו פנינה זלצמן, ודים מונסטירסקי, גדעון חצור, ויקטור רוזנבאום, דייוויד הייז, קרל שכטר, מיכאל וולפה, אנדרה היידו, אלן גילברט, ריצ'רד גוד וג'יימס לוין.

קישורים חיצוניים
----------------

* אתר האינטרנט הרשמי של נמרוד דוד פפר
* נמרוד דוד פפר, סרטונים בערוץ היוטיוב

* נמרוד דוד פפר, באתר האופרה הישראלית תל אביב-יפו

הערות שוליים
------------

1. ↑  Nimrod David Pfeffer, www.metopera.org (באנגלית)
2. 1 2  QUIÉNES SOMOS, Querido Arte | Ópera de Guatemala (ב־)
3. ↑  San Francisco Symphony - Nimrod David Pfeffer Conductor, San Francisco Symphony
4. ↑  Nimrod David Pfeffer, www.mariinsky.ru
5. ↑  דוד פפר נמרוד, מנצח, באתר www.israel-opera.co.il
6. ↑  Juilliard Opera Presents Mozart’s "Così fan tutte," Conducted by Nimrod David Pfeffer and Directed by David Paul, November 13, 15, and 17, 2019 | The Juilliard School, www.juilliard.edu
7. ↑  Condena y redención, ELMUNDO, ‏2018-06-25 (בספרדית)
8. ↑  Nimrod David Pfeffer, www.metopera.org (באנגלית)
9. ↑  Stuttgarter Philharmoniker, Landeshauptstadt Stuttgart, Stuttgarter Philharmoniker | Nachtschwärmerkonzert, Stuttgarter Philharmoniker (בגרמנית)
10. ↑  חליל הקסם, באתר www.israel-opera.co.il
11. ↑  אתר למנויים בלבד יאיר אשכנזי, מנהלי מוסדות התרבות החשובים במדינה מתכוננים לעתיד חסר הוודאות שאחרי הקורונה, באתר הארץ, 27 באפריל 2020
12. ↑  תיאודור, באתר www.israel-opera.co.il
13. ↑  תכנית מפתח - לוח שנה, באתר www.ipo-kids.org
14. ↑  Amy Spiro, Peace Pieces, jewishweek.timesofisrael.com (באנגלית אמריקאית)